
«Covid-451». Dramatúrgia, direcció i interpretació de la lectura dramatitzada: Sergio Blanco. Interpretació: Lucas Ilzarbe Sánchez (metge), María Eugenia Casanova (infermera), Ivan Requena Palomares (portalliteres), Anna Abadia Escartín (treballadora social), Sascha Sofía Ormaza Loor (treballadora de la neteja). Col·laboració artística: Philippe Koscheleff. Local production: Sandra Casals, Clara Giménez. Producció general i circulació: Matilde López Espasandín. Agraïments: Raúl González Rodríguez, Hospital del Mar, Hospital de la Santa Creu i Sant Pau, Hospital Vall d’Hebron, Hospital Universitari de Bellvitge, Hospital Universitari Dexeus – Grup Quirónsalud, Hospital Universitari Germans Trias i Pujol de Badalona (Can Ruti), Col·legi Oficial d’Infermeres i Infermers de Barcelona i, especialment, a tothom qui es va interessar per la convocatòria i hi va respondre. Producció Grec 2020. Sala Fabià Puigserver, Teatre Lliure Montjuïc, Barcelona. Del 20 al 21 de juliol.

_______________________________________________________________
Un aplaudiment redoblat

Sergio Blanco és un referent del teatre del jo. Perquè construeix representacions llegides en què barreja la seva intimitat real amb la seva fantasia imaginada. En aquesta peça ficciona (o retransmet) les tres setmanes que va estar, aparentment, a l'Hospital de Sant Pau tractant-se del virus de la Covid. Reconstrueix cronològicament amb la complicitat dels qui (suposadament) van conviure en aquell aïllament. Només l'acompanya un llibre de litografies de Tàpies per poder fugir del silenci i de la por. L'aparició de personal sanitari i de neteja en escena representant els seus propis rols d'aquella escena ficcionada li dóna molta frescor. El diàleg és una contínua partida de preguntes de Blanco i respostes dels professionals. I, de tant en tant, el metge o la infermera treuen targeta groga a la imaginació del dramaturg i el corregeixen ("ni és veritat ni es podrien incinerar cossos en incineradores per a animals"). O el jove del SEM li corregeix que en la seva escapada del cansament d'una jornada maratoniana va veure el carrer buit i va descarregar la tensió, però no hi va aparèixer pas cap cérvol. En tot cas, la peça és una magnífica oportunitat per aplaudir per molts motius. A Blanco, per haver-nos convidat al viatge; i als sanitaris per haver-se atrevit a ballar al ritme del dramaturg i per mostrar el seu vessant més humà i compromès dins dels hospitals.

Si en la veritat podria semblar intranscendent si l'heroi preferit és Superman o Batman, al relat de Blanco és imprescindible parlar de l'home ratpenat perquè és aquesta bèstia que, teòricament, podria haver traspassat la malaltia als humans. La mirada sobre la Covid és dolorosa (quan parla de la mort, de donar el telèfon per avisar en cas d'una incidència urgent una persona estimada) però també un punt lúcida. Amb les explicacions dels professionals, molt ben trufada amb un redactat de factura simfònica, es coneix més de la malaltia, i se li treu en certa manera la seva àurea de maleïda: Conèixer ens fa lliures i alhora responsables de les possibles accions inadequades individualment i col·lectivament. Se la mira des de la barrera, als ulls. Es pot fer una radiografia, més poètica que científica, del virus.

El joc de les preguntes i de traçar petits contes en forma d'anècdotes recorda el treball del dramaturg i director Didier Ruiz (2015 com a possibilitat, Trans (més enllà)) o de dramatúrgies de teatre comunitari dirigides per Juan Carlos Martel (Sis personatges, Casting Giuletta). És cert que Didier Ruiz no vol que res quedi fixat en paper, tot es dit i no memoritzat i que Martel construeix un moviment per donar un aire a l'escena, però en totes tres se sent la veu del propi protagonista emplastada en una peça de rellotgeria que marca els quarts i les hores, analíticament. Robert Bernat va jugar també amb la judicatura convidant a què, a partir de la trama de Hamlet, advocats defensors, fiscals i jutges fessin servir les seves eines jurídiques i de discurs per aconseguir la llibertat o la pena de Hamlet («Please continue», «Hamlet»). La vida professional més obscura passada pel microscopi del teatre aporta una lluminositat extraordinària (si es té el talent de confeccionar un relat coherent i més o menys poètic).

Si l'acció és pràcticament estàtica, sense canvis de llums ni moviments dels intèrprets, les projeccions i la música són un fil panoràmic imprescindible. Les cançons hi aporten l'emoció i també el joc (encadenant estils musicals ben variats i traient a evidenciar una lletra cantada en un tema d'estiu però que, enmmig de la peça, agafa una rellevància que li transcendeix). Pel que fa al vídeo, és una cadena d'imatges, sovint descontextualitzades (¿què hi té a veure el plànol de la Sagrada Família, o els carnets de soldats en el relat, si mai se cita res de tot això?) És un artilugi que distreu l'espectador mentre el discurs dels personatges va penetrant a la velocitat calmosa que imposa el dramaturg.
Jordi Bordes, Recomana, 23 juliol 2020

Formidable retrat d’un malalt de covid i els seus sanadors

Sosté Sergio Blanco que el teatre cura i que per això al món grec els temples dedicats al déu de la medicina, Asclepi, estaven ben a prop dels teatres, perquè tots dos curaven. Òbviament que va ser la medicina i els equips hospitalaris els que van curar-lo de la infecció per covid, però també és indubtable que el teatre és terapèutic fins i tot per a aquells que no estan malalts.

Covid 451 és el relat en primera persona de la temuda malaltia des dels primers símptomes fins a la curació, narrada pel presumpte malalt i cinc sanitaris reals que han intervingut en tants i tants d’aquests processos des que va esclatar la pandèmia. L'obra és un relat dividit a manera d’escenes en pròleg, les tres setmanes d’internament a l'Hospital de Sant Pau i un epíleg. Un relat commovedor i emotiu que comença amb el dolor sobrevingut i continua amb el diagnòstic, l’internament i la UCI, i on el protagonisme del malalt es dilueix en el dels cinc sanitaris que l’atenen i el salvaran. Tot pas a pas.

Hi ha veritat i hi ha ficció en un joc en el qual Blanco és expert i que a més broda. El text és seu però ha estat construït a partir de les converses amb aquells seleccionats entre els equips de molts hospitals per pujar a l’escenari amb ell. No són actors, però actuen sense deixar de ser ells mateixos. I la seva veritat esdevé ficció en aquesta història que resumeix l'experiència de tants malalts, el funcionament d’un hospital i exemplifica l'entrega i el compromís vocacional dels sanitaris, ja siguin metges, infermeres, auxiliars d’infermeria, graduats socials o dones de la neteja. Blanco juga i els fa jugar, sense gravetat, amb humor inclòs, i tot sovint destapa les cartes del joc quan deixar volar la imaginació o es fa preguntes doloroses.

Covid 451 colpeix i emociona. És un retrat ficcional, d’ alter ficció en diu Blanco, tan real que pertorba i que il·lustra, com ningú ha fet, de manera precisa i concreta els temes que envolten la crisi sanitària. Formidable.

Santi Fondevila, ARA, 23 juliol 2020

El cos sanitari bé es mereix una bona alterficció!

Decididament, el cas de Sergio Blanco no té remei: faci el que faci, les ficcions reals o irreals que es munta al voltant d’ell mateix, continuen sent el motor neuràlgic de la seva vida creativa. I  el cert és que Blanco en sap treure un enorme  profit,  d’aquestes autoficcions en les quals la frontera entre realitat i no realitat deixen de tenir cap mena de valor o importància,  perquè al cap i a la fi allò inventat sobre un mateix, pel simple fet d’haver estat inventat , ja passa a formar part de la pròpia realitat. De la mateixa  manera (cal acceptar-ho)  que els records que donem per bons i arxivem a la carpeta de reals en realitat estan contaminats per la canviant percepció subjectiva que tenim d’ells, els records inventats/imaginats poden acabar tenint una dimensió tant o més sòlida que aquells que en teoria vam viure presencialment.

El cas és que a Blanco això de la pandèmia i el confinament l’ha portat           —segons pròpia confessió— a adonar-se que començava a necessitar com mai abans ho havia experimentat “les històries dels altres, les experiències dels altres, el cos dels altres... sobretot vaig començar a tenir ganes de sentir les seves històries i començar a bastir ficcions a partir de les seves vivències”. Dit d'una altra manera: la crisi en la qual encara ens trobem tots ben immersos, va portar Blanco a assumir que en aquests moments no en tenia prou amb fer autoficció, i havia de posar-se a ficcionar també sobre la vida dels altres. Bé: en realitat això ja ho havia fet de vegades, incloent en les seves obres persones molt properes del seu mateix cercle familiar, i convertint-les en personatges amb unes vivències no necessàriament coincidents amb les que les persones al·ludides poden recordar. Blanco, fins i tot ha arribat a matar a escena alguna figura parental ben propera, en allò que podríem qualificar com una mena de juganera escenificació de la mort simbòlica. Però ara es tractava de donar un pas cap en davant una mica diferent, passar de l’autoficció a allò que Blanco denomina com a “alterficció”, i convidar cinc persones del tot vinculades al camp sanitari a compartir escenari amb ell, a integrar-se físicament en aquesta “alterficció” en la que ells són alhora els grans protagonistes... sense deixar per això de ser també els grans personatges secundaris de l’autoficció d’un Blanco que ni estan molt malaltó, deixa per això de practicar el vampirisme creatiu.

I és que Blanco ha estat entre la vida i la mort, per culpa del maleït Covid 19. Que no us ho creieu? ¿Que,  coneixent el personatge i amb tot el que portem dit, n’esteu segurs que també la seva malaltia pertany al territori dels invents?  Doncs  pitjor per a vosaltres, perquè l’autor de «Tebasland» ens explica fil per randa totes les etapes que han experimentat tant el seu cos com la seva ànima, al llarg de les tres setmanes (la segona, va ser la més crítica) que es va passar internat a l’Hospital de Sant Pau  durant la fase inicial de la pandèmia. Sense les cinc persones que ara l’acompanyen en aquesta lectura dramatitzada del text nascut de tan amarga experiència, no se n’hauria sortit. El millor tribut que podia oferir a aquests cinc salvadors (el metge, la infermera de planta, l’infermer portalliteres, l’auxiliar de neteja i la treballadora social), era donar-los la paraula (bé; no tota; és impossible que Blanco es quedi callat al llarg de molta estona), escoltar les seves històries personals (per tal de barrejar-les amb la seva història real o ficcionada), i integrar-les en un relat en el  qual, i fent us del saludable narcisisme que li coneixem, l’autor de «La ira de Narciso» no deixa mai de portar la veu cantant.

Casualment (si és que les casualitats existeixen), Blanco havia presentat pocs mesos abans la seva esplèndida conferència autoficcionada «Memento mori o la celebración de la muerte» inclosa en el cicle «Memento mori. Recordem-nos de morir»; un cicle  amb el qual la Sala Beckett celebrava de manera ben especial el seu 30è aniversari ( algun dia la Beckett ens haurà d’explicar què en sabia del que estava a punt de caure’ns damunt, quan va posar en marxa aquesta iniciativa). I les idees sobre la mort —fins i tot sobre la fascinació que li pot despertat la parca— que Blanco deixava anar en aquella magnífica proposta que ara ha recuperat també el Grec, poden ser vistes ara també com una mena d’imprevist preàmbul del que, vist aquest segon lliurament, gairebé podria formar una mena de díptic escènic. El cert és que, més enllà d’aquesta mirada autoreferencial que l’autor domina a la perfecció, Blanco ha sabut també posar el seu talent al servei dels convidats. I atorgar-los l’estatura que es mereixen com a personatges escènics que estan  aquí —ben cert—  com a representants de tot el cos sanitari, però  que són alhora —això és més cert encara— quelcom més que uns simples representants. Blanco no necessita entrar en masses intimitats, per transmetre’ns si més no un encertat apunt  de la dimensió íntima, dels trets personals d’aquest quintet. I, servint-se sovint també d’aquest humor seu al qual cal no renunciar ni davant el més temible dels virus, ens torna a demostrar que les veritats que assumeixen el seu punt de ficció, poden sonar més colpidorament autèntiques que aquelles que responen a un guió convencional. Fer-te un autohomenatge mentre li fas un homenatge als que t’han salvat la vida (fins i tot, encara que només hagin salvat la teva vida fictícia), acaba demostrant ser una de els millors maneres imaginables de fer-li un homenatge  al simple fet de seguir vius. 
Ramon Oliver, Recomana, 23 juliol 2020
La veritat de Sergio Blanco sobre la Covid

Diu Sergio Blanco en un moment de «Covid-451», obra a mig camí entre la lectura dramatitzada i el reportatge d’actualitat, que de tant en tant li agrada fer-se passar per metge. I que quan ho fa, es creu molt el seu paper. No interpreta, sent que és un metge. I així el seu interlocutor no té dubtes que Blanco també exerceix la medicina. Diu Blanco que la gent és molt crèdula.
Aquesta petita broma que potser passa desapercebuda en la quantitat d’històries que explica en l’obra és com una aclucada d’ull a l’espectador més atent. Tant serveix com a broma que ens recorda que l’autoficció que Blanco abandera és un gènere que juga amb la veritat i la mentida, la realitat i la ficció, com que vivim en un món on ens creiem fàcilment les suposades veritats que diu el cunyat, el veí o el diari. I ara, més que mai, tenim una necessitat imperiosa de creure. De creure que aviat hi haurà una vacuna. De creure que la nostra actitud és responsable i que la cultura és segura. O creure que el 5G ha arribat per controlar-nos a tots i que Bill Gates és el dimoni. Tanmateix, els testimonis que acompanyen Blanco tenen tota la credibilitat del món: cinc professionals sanitaris que expliquen com van assistir al dramaturg durant les tres setmanes que va estar hospitalitzat pel Coronavirus. Però Sergio Blanco no va estar mai hospitalitzat. Benvinguts al joc!

Posar-se a un mateix com a personatge d’una obra literària pot ser un acte confessional o un acte egocèntric molt gran. En el cas de Sergio Blanco, però, tot es limita a posar-se a ell mateix com un personatge més al servei d’una història. A través d’aquest jo ficcionat, l’autor/actor construeix una ficció on hom no acaba de saber que és el que és real i el que no. Autors que són personatges, actors que fan d’ells mateixos. Penso en el Nicolas Cage desdoblat que interpretava al guionista Charlie Kaufman a Adaptation (Spike Jonze, 2002), peli escrita pel mateix Kaufman. I un semblant exercici paròdic escriu en aquesta lectura dramatitzada l’autor francouruguaià (diu que li agrada posar França abans que Uruguai).

Parlar de la Covid des d’un escenari pot ser ara molt pesat, dur i molt moralista. Blanco no rebutja el drama, ni la duresa. Exerceix de documentalista quan cal, perquè els seus testimonis expliquen els detalls de les seves feines (l’afectació del virus al cos, la neteja d’una habitació, la comunicació de la mort…). Per això s’agraeixen els constants moments còmics i autoparòdics en què Blanco fa d’autor i canvia el relat real dels seus testimonis per fer-lo més dramàtic, afegint-hi musiqueta i tot (el relat del portalliteresque surt a descansar el carrer i es troba amb un cérvol amb el «Wind of Changes» dels Scorpions de fons). I és que tal com diu l’autor, l’escriptura corregeix les imperfeccions de la realitat (el que en periodisme és “No deixis que la veritat t’espatlli un titular”). OK, Sergio, però la veritat era que no hi havia cap cérvol, li recorda el camillero. Blanco desvesteix la bastida dramatúrgica. Mostra alguns dels seus trucs i es permet fer burla de si mateix com a tòtem de l’autoficció.  

La dramatúrgia d’aquesta lectura dramatitzada, diu l’autor, va sorgir espontàniament al final del confinament i durant el desconfinament, però també es va veure alimentada amb les vivències dels testimonis seleccionats. Són tres setmanes que podrien sintetitzar els quatre mesos que el personal sanitari han viscut heroicament. Són Lucas Ilzarbe Sanchez, María Eugenia Casanova, Ivan Requena Palomares, Anna Abadia Escartín i Sascha Sofía Ormaza Loor. Igual que els “sis personatges” i les “Giuliettas” de Juan Carlos Martel, és molt probable que no veiem un altre cop a aquesta gent dalt d’un escenari. I ells ho saben. L’emoció, la complicitat i les ganes d’explicar la seva feina transmeten una veritat serena. No hi ha drama, ni pena en la seva veu i els seus rostres. És la seva feina. Però enmig del relat mèdic, el que segueix l’evolució del malalt, hi ha temps per apuntar les històries personals de cadascun. El pacient Blanco, tot i la gravetat del seu quadre clínic, acaba creant vincle i s’interessa pels mapes personals de la gent que el cuida. Cada història, cada anècdota ens recorda que, malgrat tot, som forts i podem sobreposar-nos a les situacions més complicades (l’emigració forçada, l’aïllament voluntari, les discapacitats funcionals, l’educació d’un adolescent…). Algunes d’aquestes històries venen reforçades per objectes que cadascú té a la taula: un peix en una peixera, el coet de Tintín o un ninot del Batman. Precisament aquest superheroi és l’excusa per parlar de l’animal més odiat dels últims mesos: el ratpenat, l’espècie que se suposa ha estat l’origen de tot plegat. Amb un sistema immunològic a prova de qualsevol virus!

Per ajudar a fer més dinàmica la proposta estàtica, a la gran pantalla es van passant imatges que en menor o major mesura tenen a veure amb el relat, tot i que n’hi ha algunes que hom no sap encaixar (cartes antigues, carnets de soldats, plànols…). I per fer respirar el relat i reforçar els aspectes més emotius (i volgudament exagerats), el també present Phillippe Koscheleff, responsable de so, va punxant o interpretant alguna cançó. El ritme animat de Dance Monkey de Tones and I crea un dels moments col·lectius més dinàmics i encisadors.

És una pena que aquesta obra tingui un recorregut tan curt. El format en si, però, és perfectament exportable. Necessitem obres com aquestes que ens relatin la veritat d’aquestes professions que durant la pandèmia ens han salvat la vida. Això ens farà més empàtics i més responsables.

Martí Figueras, Recomana / Núvol, 24 juliol 2020

La cura del teatro

Si los trabajadores del hospital acogieron al alter ego de Sergio Blanco durante su enfermedad, él ha querido devolverles los cuidados a su manera y en su terreno, el teatro. Para ello crea «Covid-451», una lectura dramatizada en forma de autoficción que rinde homenaje a todos los miembros del sector sanitario que los últimos meses han trabajado con extrema dureza. Sin descansos, separados de sus familias para evitar contagios y con la impotencia de, en los peores momentos y como ellos mismos narran, alcanzar la escalofriante cifra de hasta 50 muertos diarios en un mismo hospital.
Un médico, una enfermera, una trabajadora social, un camillero y una limpiadora. En la historia, ellos fueron las únicas personas a las que el protagonista, leído por Blanco, pudo ver durante las tres semanas que estuvo ingresado por coronavirus. La columna vertebral del texto cuenta con una estructura aristotélica en la que los tres actos, precedidos y concluidos por un prefacio y un epílogo, corresponden a cada uno de estos periodos. Sin embargo, el juego de la autoficción no pretende esconder el engaño. La narrativa va saltando de lo que aparentemente pasó en el hospital a los ensayos de la pieza escénica o al mismo presente sobre el escenario. Se desvela así el proceso por el cual la verdad sucumbe a las necesidades de la narración. Blanco es un artista de las palabras que, envuelto en el artefacto de la meta-teatralidad, dirige y articula la trama a partir de conversaciones aparentemente espontáneas. Así el creador se permite el lujo de romantizar las situaciones, admitiendo la farsa e incluso dejando, hacia el final, que alguno de los personajes ocupe su puesto como inventor de su propia historia.

«Covid-451» es un texto profundamente humanista. Aunque se base en una enfermedad y esté protagonizado por personal sanitario, la perspectiva que ofrece es emocional y artística. Así, en él se utiliza cualquier anécdota para introducir todo tipo de referencias culturales, imágenes poéticas o reflexiones sobre la enfermedad, la vida, la muerte o el teatro. Cabe decir que la cantidad de historias entrelazadas es algo excesiva. El tiempo apremia y algunos de los elementos se mencionan rápidamente, embutidos para que quepan en los 80 minutos del montaje.

La puesta en escena es muy sencilla. Sobre el escenario, los seis personajes ocupan un semicírculo de mesas individuales desde el que leen el texto. Una séptima mesa se reserva para el técnico audiovisual, que siguiendo las indicaciones de Blanco va incorporando las proyecciones y la música. Esta última, presentada siempre por el creador, sirve en algunas ocasiones para acompañar partes muy concretas del relato mientras que en otras se incorpora al final de cada acto con una función tan estructural como oxigenadora.

El elenco no es profesional, pero se nota el desparpajo por el que ha sido escogido. La naturalidad y la fluidez están muy presentes en la mayoría de ellos. Guardando la escrupulosa distancia de seguridad, dialogan con su paciente o entre ellos acompañados de objetos que forman parte de sus anécdotas y creencias. Y es que más allá de sus identidades laborales, Lucas, Maria Eugenia, Iván, Anna y Sascha son personajes humanos con sus historias propias. Así, el gran valor de la pieza es que los hace seres reconocibles. La experiencia contiene momentos duros, como la recreación de la llamada con la que se anuncia una muerte o los pasos a seguir para desinfectar la habitación de un paciente fallecido. Sin embargo, la emotividad, la calidez y el sentido del humor (este último, sutil e integrado, resulta indispensable) hacen que sea reconciliadora. El teatro adquiere así un valor casi terapéutico, convirtiéndose en un ritual de cura y en un soplo de positivismo para seguir adelante.

Alba Cuenca Sánchez, Recomana, 29 juliol 2020
Màscares i mascaretes

Hi havia molts dubtes sobre si es podria estrenar «COVID-451», la peça que Sergio Blanco va escriure sobre la pandèmia. Finalment el Grec continua i l’obra, que va poder veure’s els dies 20 i 21 de juliol al Teatre Lliure, va comptar amb un públic agraït, emocionat i també —com assenyalaria el dramaturg franco-uruguaià al seu epíleg— emmascarat. Els espectadors porten mascareta i els “actors” van a cara descoberta, però la veritat biogràfica de les persones en escena, protagonistes del joc escènic de l’alterficció orquestrada per Blanco, s’articula en múltiples capes i en múltiples màscares.

La situació excepcional que estem vivint vertebra l’estructura i el concepte mateix de la peça. Tot i el punt de partida metateatral, irònic i juganer de l’obra, el tema és punyent, més actual impossible, i ens afecta tots. Amb l’excusa d’una nova autoficció, Sergio Blanco amplia l’espectre, extrapola el mètode de treball i acaba implicant cinc treballadors de l’àmbit sanitari —Anna Abadia Escartín, treballadora social; María Eugenia Casanova, infermera de planta; Lucas Ilzarbe Sánchez, metge; Sascha Sofía Ormaza Loor, auxiliar de neteja, i Iván Requena Palomares, infermer portalliteres— que han viscut en primera persona la situació d’emergència hospitalària, i també Philippe Koscheleff, el responsable del disseny audiovisual, que és en escena en tot moment. Amb aquest espectacle, en realitat una lectura dramatitzada, homenatja de manera indirecta, subtil, lúdica i emocionant la feina del personal sanitari en temps de confinament i pandèmia, la seva resposta tenaç, entregada i compromesa a la crisi del coronavirus. El dramaturg es presenta i els presenta —nom, edat, ciutat d’origen—; hi interacciona —sovint a partir de tòpics, que no deixen de formar part de la càrrega identitària que tots portem a sobre, i que, malgrat tot, reenvien a la realitat i la circumden per dir-nos-en alguna cosa—; manté diàlegs estudiats, fets i refets; juga a embellir les històries dels altres i a guarnir-les amb elements del seu imaginari —ells de vegades ho accepten amb enriolada resignació, i d’altres es rebel·len—; ficciona les vivències pròpies i les alienes, mentre per la pantalla circulen, en una projecció lenta i incessant, expedients hospitalaris, radiografies, mapes, un cérvol intempestiu, litografies de Tàpies i codis de barres.

Un cert caràcter distòpic es desprèn del títol, que connecta amb el clàssic de Ray Bradbury, i també del suggestiu gravat de Paul Fürst —al programa de sala—, que mostra un metge de la pesta negra amb una màscara en forma de bec d’ocell i plena d’aromes per protegir-se de l’aire podrit, miasmàtic. La història de ficció arrenca el 13 de març de 2020, data en què el dramaturg hauria donat positiu en coronavirus a l’hospital de Sant Pau de Barcelona. L’espectacle, que esdevé simulacre d’un assaig sense fi, està estructurat en tres parts, una per a cada setmana passada a l’hospital, i refereix proves, diagnòstics, protocols d’internament i d’intubació… El pacient és interrogat per diferents professionals mèdics, i ells al seu torn són sotmesos a l’àvid i curiós escrutini de Blanco. A partir d’aquí, s’alternen o més aviat s’imbriquen narració i escenificació, realitat i ficció, en un joc intrincat i còmplice que, en deixar les trampes de l’autor al descobert, es guanya de seguida el favor del públic. Superherois i música ballable, tot és molt proper i enormement eficaç a l’hora de crear moments d’excepció i de màgia, com l’alliberament que produeix després de tants intercanvis verbals l’espontani, flotant moviment de braços al so de la popular «Dance Monkey de Tones and I». Blanco juga també amb el (fals) caràcter documental dels objectes que s’associen a un o altre actor/personatge: la majoria d’ells pertanyen al joc (meta)ficcional, com la peixera de María Eugenia o el coet de Lucas. Això ens fa pensar en altres espectacles i projeccions del Grec, com «La melancolia del turista» i «Souvenirs II». Els aterrits, els revoltats, que han partit dels objectes per documentar la vivència i fer arqueologia de la memòria. Altres projectes, en canvi, posen l’èmfasi en la ficció i l’oralitat, com «From story to tale», un conte infinit que ens permet descansar de la realitat i alhora també habitar-la. Al final, el teatre —l’art, la ficció— és un abisme on perdre’s entre allò que passa i allò que ens inventem. Blanco dixit.
María Eugenia és una apassionada de la feina i s’entrega amb fruïció al joc proposat pel dramaturg, referint-nos el dia a dia a l’hospital amb un to didàctic que vol encomanar l’esperança en el guariment. Sascha ens relata alguns aspectes de la seva peripècia biogràfica i també de la seva feina, sobretot pel que fa al ritual de neteja després d’un decés; d’altra banda, admet que mai no havia tingut cap curiositat pel teatre, i troba que el seu amfitrió escènic fa massa preguntes. Iván, l’infermer cosmonauta, denuncia les polítiques europees en l’àmbit sanitari i comparteix amb nosaltres els moments més terribles de la pandèmia, però també li agafa gust a l’autoficció —l’autor els està contagiant a tots, pel que sembla— i comença a inventar-se llocs i converses. Anna, que testimonia com n’és de dur parlar de cerimònies quan s’han de mantenir les distàncies, és qui coneix més a fons l’obra de Sergio Blanco i li fa la crítica des de dins de l’espectacle. Lucas, tot un garant de veritat, consent a  perpetrar el simulacre i anunciar la mort del dramaturg per telèfon i amb música de fons.

Blanco és un demiürg; fa i desfà. Es mostra irritat pel fet que a l’hospital prenguin decisions sobre el seu cos, però ell no para de prendre’n sobre els seus personatges. Així, enviarà Lucas a Àfrica i Iván als fiords noruecs; per a ell es reserva una convalescència egípcia. Imposa el seu superheroi preferit, Batman, al dels seus interlocutors: la cosa va de ratpenats i “la cuestión lo amerita”. Un branquilló d’olivera passa de punt de llibre a condiment d’un estofat. I, en un inquietant somni, centenars de porcs senglars envaeixen l’hospital. La bogeria i la malaltia animals procuren imatges fèrtils —peixos epilèptics i gats socarrats— i es vincula la zoonosi a una mena de càstig infligit als humans. També prolifera la selva com a paraula i com a concepte, i els arbres antics i sanadors que ens sorprenen en algun passatge connecten la peça amb altres espectacles del Grec, com «Life (de cómo los árboles nos salvaron la vida)» o «Teatro Amazonas», més explícitament polítics i polititzats.

Els temes de «COVID-451» són innumerables: infeccions i contagis, organismes que busquen multiplicar-se i replicar-se; la soledat i la necessitat de creure que els altres poden sostenir-nos en moments de vulnerabilitat extrema; la possibilitat de mirar-nos i veure’ns —“todo es distinto cuando te estoy mirando”—. Enmig de tot això, i al costat d’una immensa gratitud envers el personal mèdic, Blanco realitza una defensa de l’art: si la humanitat tornés a gestar-se des de zero —diu—, algú descobriria de nou el teorema de Pitàgores però ningú tornaria a pintar la Capella Sixtina. Fent gala i autoparòdia de la seva incomprensió del discurs científic, el dramaturg es deixa fascinar per la sonoritat d’una paraula com “septicèmia”, tan bella i perillosa, i mostra una concepció tronada i falsament romàntica —els professionals de la salut s’apressen a corregir-lo— del contagi.

Aquest espectacle, metateatre i metaficció a l’enèsima potència, qüestiona i tematitza el procés de gestació de la proposta mateixa, superposant el periple clínic —imaginat per Blanco a partir d’un protocol plausible— a la sala d’assajos —l’encontre real amb l’altre—. El dramaturg mistifica les situacions, les enriqueix, hi introdueix variacions, les literaturitza. La seva ironia és evident quan afirma que la veritat i la realitat no li interessen; que l’escriptura corregeix les imperfeccions del món. Però la presència dels sanitaris atorga a la peça una dimensió col·lectiva que ens parla i ens inclou a tots, teixint una xarxa de complicitats. Sergio Blanco busca l’element teatral de la vida a l’hospital, i també allò que el teatre té d’hospitalari; hostatjar aquests cinc professionals a escena és una manera de cuidar-los i de retribuir-los o gratificar-los com ell sap fer-ho, és a dir, amb les eines de l’home de teatre. I és una manera, també, de deixar-se contagiar per ells.
Ana Prieto Nadal, Núvol, 29 juliol 2020

